**Prezident farmoni bilan shartnomaviy munosabatlarni tubdan takomillashtirish choralari belgilandi**

Joriy yilning 14-sentabr kuni O‘zbekiston Respublikasi Prezidentining “Shartnomaviy munosabatlarni tubdan takomillashtirish chora-tadbirlari to‘g‘risida”gi farmoni qabul qilindi. (PF–6313-son 14.09.2021 y.)

Farmonga ko‘ra, 2021-yil 1-dekabrdan quyidagilar bekor qilinmoqda:

– banklarga yetkazilgan mahsulot uchun to‘lovlarni uchinchi shaxslar hisobidan qabul qilishga qo‘yilgan taqiq;

– davlat ulushi 50 foiz va undan yuqori bo‘lgan xo‘jalik yurituvchi subyektlarning mahsulotlarni yetkazib berish to‘g‘risida tuziladigan shartnomalarida to‘lovni oldindan belgilashga doir talab;

– qishloq xo‘jaligi va chorvachilik mahsulotlari yetishtiruvchilari va tayyorlov tashkilotlari o‘rtasida tuziladigan shartnomalarda majburiy ravishda avansni belgilashga doir talab.

2022-yil 1-yanvardan:

– sud hujjatlari va boshqa organlar hujjatlarini ijro etishda mol-mulkni realizatsiya qilish bo‘yicha elektron onlayn auksionda sotuvga qo‘yilgan mol-mulk uni sotishdan tushgan pul mablag‘lari hisobidan auksion g‘olibiga qarzlarsiz va taqiqlardan yechilgan holda topshiriladi;

– shartnoma tarafi ikkinchi tarafdan shartnoma majburiyatlarini bajarishni qabul qilganda, uni keyinchalik haqiqiy emas deb topishni talab qilishga haqli bo‘lmaydi;

– xo‘jalik yurituvchi subyektlar tomonidan davlat xaridlari bilan bog‘liq tuziladigan shartnomalarda majburiy ravishda korrupsiyaga qarshi qo‘shimcha shartlar belgilanadi;

– tadbirkorlar soliq va bojxona to‘lovlari bo‘yicha qarzdorlikni to‘lamaganda, soliq yoki bojxona organlari bankka qarzdorlikka teng pulni muzlatib qo‘yish va uni 30 kundan so‘ng undirish to‘g‘risida farmoyish yuboradi va bu haqda to‘lovchini xabardor qiladi.

Shuningdek farmon bilan:

Fuqarolik-huquqiy tusdagi shartnomalarni tuzish va majburiyatlarni bajarishdagi munosabatlarni yanada takomillashtirish bo‘yicha chora-tadbirlar rejasi;

Fuqarolik-huquqiy tusdagi shartnomalar namunalarini ishlab chiqish bo‘yicha “yo‘l xaritasi” tasdiqlandi.

Jismoniy shaxslarga qarz shartnomalarini notarial tasdiqlash orqali chet el valyutasida o‘zaro qarz berish va qaytarib olishga ruxsat beriladi.

Elektron savdo maydonchalari orqali mahsulotlar oldi-sotdisi amalga oshirilganda va boshqa bitimlar tuzishda eskrou tizimi joriy etiladi.

2022/2023-o‘quv yilidan oliy taʼlim muassasalarida o‘qitish bo‘yicha shartnomalarni elektron shaklda tuzish amaliyoti yo‘lga qo‘yiladi.